SET ปิดเช้าบวกกว่า 9 จุด รับปัจจัยตปท.-เงินบาทชะลออ่อนค่า
SET ปิดเช้าบวกกว่า 9 จุด รับปัจจัยตปท.-เงินบาทชะลออ่อนค่า โดยดัชนีปิดเช้านี้ที่ระดับ 1,623.95 จุด เพิ่มขึ้น 9.19 จุด หรือ 0.57% มูลค่าการซื้อขาย 2.06 หมื่นลบ.
9 ก.ค. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (9 ก.ค.) ระดับ 1,623.95 จุด เพิ่มขึ้น 9.19 จุด หรือ 0.57% มูลค่าการซื้อขาย 2.06 หมื่นลบ.
ด้าน นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ เปิดเผยว่า ตลาดหุ้นไทยเช้านี้คาดว่าจะรีบาวด์ขึ้น โดยได้รับปัจจัยบวกจากต่างประเทศ ทั้งตลาดหุ้นสหรัฐและตลาดยุโรปต่างปรับตัวขึ้น อีกทั้งตัวเลขการจ้างงานของสหรัฐแข็งแกร่ง และราคาน้ำมันก็ปรับตัวขึ้นด้วย เป็นผลดีต่อตลาดหุ้นไทย
ส่วนบ้านเราเงินบาทก็เริ่มชะลอการอ่อนค่า ทำให้แรงขายของนักลงทุนต่างชาติน่าจะแผ่วลง อย่างไรก็ดี สัปดาห์นี้ยังต้องติดตามความคืบหน้าสงครามการค้า และตัวเลขเงินเฟ้อของสหรัฐฯ รวมถึงตัวเลขการค้าของจีน ส่วนบ้านเราก็เริ่มจะทยอยประกาศผลประกอบการของกลุ่มแบงก์ รวมทั้งบริษัทฯในสหรัฐฯด้วย ด้านตลาดหุ้นในภูมิภาคเอเชียเช้านี้ต่างอยู่ในแดนบวกราว 0.1-0.5%
พร้อมให้แนวรับ 1,595-1,600 จุด ส่วนแนวต้าน 1,625-1,630 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BEAUTY      มูลค่าการซื้อขาย 1,956.19 ล้านบาท ปิดที่  7.80 บาท ลดลง  0.20 บาท
PTT         มูลค่าการซื้อขาย 1,304.29 ล้านบาท ปิดที่ 46.75 บาท เพิ่มขึ้น 0.50 บาท
CPALL       มูลค่าการซื้อขาย  771.45 ล้านบาท ปิดที่  79.25 บาท เพิ่มขึ้น 2.00 บาท
KBANK       มูลค่าการซื้อขาย  733.63 ล้านบาท ปิดที่ 194.50 บาท ลดลง  2.50 บาท
KTC         มูลค่าการซื้อขาย  711.29 ล้านบาท ปิดที่ 336.00 บาท ลดลง 11.00 บาท